62020CO0508_INF
Ordonanța Curții (Camera a șasea) din 26 aprilie 2022 – Landespolizeidirektion Steiermark și alții (Aparate de tip slot machine II)
(Cauza C‑508/20) (
1
)
„Trimitere preliminară – Articolul 99 din Regulamentul de procedură al Curții – Libera prestare a serviciilor – Articolul 56 TFUE – Jocuri de noroc – Punere la dispoziție a unor loterii interzise – Sancțiuni – Proporționalitate – Amenzi într‑un cuantum minim – Cumulare – Lipsa unui plafon – Pedeapsă alternativă privativă de libertate – Contribuție proporțională la cheltuielile aferente procedurii – Carta drepturilor fundamentale a Uniunii Europene – Articolul 49 alineatul (3)”
1.
Libera prestare a serviciilor – Restricții – Jocuri de noroc – Reglementare națională care prevede sancțiuni pentru încălcarea unui monopol de jocuri de noroc – Apreciere a legalității sancțiunilor de către instanța națională – Apreciere a compatibilității acestor sancțiuni cu libera prestare a serviciilor – Conținut
(art. 56 TFUE)
(a se vedea punctele 20-22, 24-26 și dispozitiv 1)
2.
Libera prestare a serviciilor – Restricții – Jocuri de noroc – Punere la dispoziție a unor loterii interzise – Sancțiuni – Amenzi într‑un cuantum minim și pedepse alternative privative de libertate aplicate pentru fiecare aparat de tip slot machine neautorizat – Cumulare a amenzilor și a pedepselor – Lipsa unui plafon – Contribuție proporțională la cheltuielile de procedură – Admisibilitate – Condiții – Respectarea principiului proporționalității – Respectarea dreptului de acces la instanțele judecătorești
[art. 56 TFUE; Carta drepturilor fundamentale a Uniunii Europene, art. 47 și art. 49 alin. (3)]
(a se vedea punctele 30-38, 40-42 și 44-47 și dispozitiv 2)
Dispozitivul
1)
Articolul 56 TFUE trebuie interpretat în sensul că în cadrul unei proceduri privind aplicarea unor sancțiuni pentru încălcarea unui monopol în domeniul jocurilor de noroc, instanța națională sesizată cu aprecierea legalității unei sancțiuni aplicate pentru o asemenea încălcare trebuie să evalueze în mod special compatibilitatea sancțiunilor prevăzute de reglementarea aplicabilă cu articolul 56 TFUE, având în vedere modalitățile concrete de stabilire a acestora.
2)
Articolul 56 TFUE trebuie interpretat în sensul că nu se opune unei reglementări naționale care prevede în mod imperativ, în cazul punerii la dispoziție în scopuri comerciale a unor loterii interzise:
–
aplicarea unei amenzi minime pentru fiecare aparat de tip slot machine neautorizat, fără un plafon al cuantumului total al amenzilor aplicate, cu condiția ca valoarea totală a amenzilor aplicate să nu fie excesivă în raport cu avantajul economic pe care l‑ar putea procura contravențiile sancționate;
–
aplicarea unei pedepse alternative privative de libertate pentru fiecare aparat de tip slot machine neautorizat, fără un plafon al duratei totale a sancțiunilor alternative privative de libertate aplicate, cu condiția ca durata pedepsei alternative privative de libertate aplicate efectiv să nu fie excesivă, având în vedere gravitatea contravențiilor constatate, și
–
o contribuție la cheltuielile de procedură care se ridică la 10 % din amenzile aplicate, cu condiția ca această contribuție să nu fie excesivă în raport cu costul real al unei asemenea proceduri și nici să nu încalce dreptul de acces la instanțele judecătorești, consacrat la articolul 47 din Carta drepturilor fundamentale a Uniunii Europene.
(
1
)	JO C 433, 14.12.2020.